Diari Oficial de la Generalitat Valenciana


Sumari del DOGV 6284, del 08-06-2010 (2010/6459)

RESOLUCIÓ de 2 de juliol de 2009, de la Direcció Territorial de Castelló de la Conselleria de Medi Ambient, Agua, Urbanisme i Habitatge, per la qual s'atorga a l'empresa Energías Renovables Mediterráneas, SA, l'autorització ambiental integrada per a la instal·lació d'un parc eòlic denominat Torre Miró I, al terme municipal de Morella.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6284

Data del DOGV
:   08-06-2010

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2010/6459


Data del document
:   02-07-2009

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * empresa privada

RESOLUCIÓ de 2 de juliol de 2009, de la Direcció Territorial de Castelló de la Conselleria de Medi Ambient, Agua, Urbanisme i Habitatge, per la qual s'atorga a l'empresa Energías Renovables Mediterráneas, SA, l'autorització ambiental integrada per a la instal·lació d'un parc eòlic denominat Torre Miró I, al terme municipal de Morella. [2010/6459]  
Vistos els documents que consten en l'expedient 11/08/AAI/CS, instruït a instàncies de l'empresa Energías Renovables Mediterráneas, SA, a fi d'obtenir l'autorització ambiental integrada per a la instal·lació d'un parc eòlic denominat Torre Miró I, s'emet aquesta resolució de conformitat amb els següents  
Antecedents de fet  
1. Amb data 24 de setembre de 2008, José Manuel Uncio Lacasa, en nom i representació de la mercantil Energías Renovables Mediterráneas, SA (Renomar), amb CIF B23125468 i domicili a València, carrer del Doctor Romagosa, núm. 1, 4t-W, va presentar als Serveis Territorials de la Conselleria de Medi Ambient, Aigua, Urbanisme i Habitatge una sol·licitud d'autorització ambiental integrada per a un parc eòlic denominat Torre Miró I a Morella, segons es detalla en l'annex II de la Llei 2/2006, de 5 de maig, de prevenció de la contaminació i qualitat ambiental (d'ara endavant LPCQA).  
2. Una vegada admesa a tràmit la sol·licitud, la Conselleria va remetre l'expedient a totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada, a fi que emeten un informe sobre la suficiència de la documentació que acompanya la sol·licitud en el termini de 20 dies. Els informes corresponents es detallen en el punt III d'aquesta proposta, d'acord amb el que estableixen l'article 27 de la LPCQA i l'article 26 del Decret 127/2006, de 15 de setembre, del Consell de la Generalitat valenciana, que desplega aquesta llei.  
3. Amb data 29 de desembre de 2008 es va sotmetre a informació pública l'expedient de referència, durant un període de 30 dies hàbils, d'acord amb el que estableix l'article 28 de la Llei 2/2006, de 5 de maig, de prevenció de la contaminació i qualitat ambiental, i es va publicar l'anunci corresponent en el Diari Oficial de la Comunitat Valenciana núm. 5922.   
Durant el període d'informació pública no es van presentar al·legacions al projecte, ni a l'Ajuntament de Morella ni en el Servei Territorial de Medi Ambient de Castelló. Consten en l'expedient els certificats corresponents que ho acrediten.  
4.. En data 29 de gener de 2009 Renomar va presentar una sol·licitud d'informe de compatibilitat urbanística de l'Ajuntament de Morella, de conformitat amb el que estableixen l'article 26 de la LPCQA i l'article 25 del Decret 127/2006, de 15 de setembre, del Consell de la Generalitat valenciana, que desplega aquesta llei.  
5. Una vegada transcorregut el termini d'informació pública, es va sol·licitar a les diferents administracions públiques i òrgans de la Generalitat consultats anteriorment que emeteren l'informe previst en els articles 29 a 34 de la LPCQA i en els articles 28 a 34 del decret perquè es pronuncien sobre l'adequació del projecte a tots aquells aspectes que siguen de la seua competència.  
6. Amb data 23 de juny de 2009, notificat l'endemà, es va fer el tràmit d'audiència a l'interessat, el qual va aportar un escrit d'al·legacions en data 26 de juny de 2009.  
7. Amb data 1 de juliol de 2009 la Comissió Territorial de Castelló d'Anàlisi Ambiental Integrada va celebrar una sessió ordinària i va aprovar la proposta de resolució de l'expedient 11/08/AAI/CS de sol·licitud d'autorització ambiental integrada, promoguda per Energías Renovables Mediterráneas, SA.  
Fonaments de dret  
1. L'objecte d'aquest informe és concedir la resolució d'autorització ambiental integrada a la mercantil Energías Renovables Mediterráneas, SA (Renomar), per a la instal·lació d'un parc eòlic denominat Torre Miró I, d'acord amb el que estableixen l'article 37 de la LPCQA i l'article 36 del decret que la desplega.  
Es pretén instal·lar 33 aerogeneradors de 80 m d'alçària de boixa i un diàmetre de rotor de 77 m, els quals es distribueixen en dues alineacions orientades principalment E-W i en menor mesura NE-SW i NW-SE al llarg dels paratges de Torre Miró, Torre Ciprés i Mola del Carrascal. Aquest parc eòlic té una potència unitària d'1,5 MW i una potència total de 49,50 MW. Es projecta l'execució de vials interiors, alguns dels quals coincideixen amb el traçat de camins ja existents. L'energia produïda pels aerogeneradors s'evacua fins a la subestació elèctrica de Torre Miró, a través de línies subterrànies de 20 kV.   
El parc eòlic Torre Miró I està integrat a la zona eòlica número 1 del Pla eòlic de la Comunitat Valenciana, el qual té caràcter de pla d'acció territorial sectorial, aprovat per Acord de 26 de juliol de 2001 del Govern valencià.  
Amb data 22 de desembre de 2006 l'Ajuntament de Morella va concedir a la mercantil Renomar, SA, la llicència d'obres i d'activitats per a la instal·lació d'un parc eòlic, i amb data 9 de maig de 2008 es va concedir al parc eòlic Torre Miró I la llicència de funcionament d'activitat per part del mateix Ajuntament.  
Així mateix, disposa d'autorització administrativa per a la instal·lació, concedida per Resolució de 6 de juliol de 2005 de la Direcció General d'Energia de la Conselleria d'Infraestructures i Transport, per la qual es declara la utilitat pública de les instal·lacions autoritzades.  
2. Consten en l'expedient els informes següents:   
A) L'informe de compatibilitat urbanística de l'Ajuntament de Morella, de data 22 de gener de 2009, indica, segons el que estableix l'article 25 de la LPCQA, respecte de l'activitat de parc eòlic, que s'ubicarà al parc eòlic Torre Miró I a Morella, que és compatible amb la normativa i el planejament urbanístic municipal.  
B) En compliment del que estableixen els articles 27 de la LPCQA i 26 del decret que la desplega, consten en l'expedient els informes de suficiència següents:   
1) Des de la Unitat d'Impacte de la Direcció Territorial de la Conselleria de Medi Ambient, Aigua, Urbanisme i Habitatge, a Castelló, en data 13 d'octubre de 2008 es va emetre un informe en el qual es considera que la documentació presentada resulta suficient per a comprovar l'adequació del projecte als condicionants de la declaració d'impacte ambiental.  
2) Amb data 3 de novembre de 2008 es va rebre un informe del Servei de Residus Urbans de l'Àrea de Residus de la Direcció General per al Canvi Climàtic de la Conselleria de Medi Ambient, Aigua, Urbanisme i Habitatge en el qual es considera que la documentació aportada és suficient per a emetre la valoració del projecte, i s'hi incorporen una sèrie de condicionants.  
3) En data 21 d'octubre de 2008 es va rebre un informe del Servei de Residus Industrials de l'Àrea de Residus de la Direcció General per al Canvi Climàtic de la Conselleria de Medi Ambient, Aigua, Urbanisme i Habitatge en el qual es considera que la documentació aportada és insuficient per a emetre la valoració del projecte.  
Una vegada tramesa la documentació requerida, aportada pels titulars, en matèria de la seua competència, es va remetre, en data 19 de desembre de 2008, un informe en què s'estima que la documentació aportada és adequada i suficient pel que fa a residus.  
C) Informes preceptius   
Una vegada transcorregut el termini d'informació pública, es va sol·licitar un nou informe a les diverses administracions públiques i òrgans de la Generalitat consultats anteriorment, perquè es pronuncien sobre l'adequació del projecte a tots aquells aspectes que siguen de la seua competència.  
1) L'article 30 de la LPCQA i l'article 29 del reglament que la desplega indiquen que l'ajuntament al territori del qual s'haja d'ubicar la instal·lació o activitat ha d'emetre un informe en el termini de trenta dies des de la recepció de l'expedient. Aquest informe ha de ser motivat i ha de contenir els pronunciaments relatius a l'adequació de la instal·lació analitzada a tots aquells aspectes ambientals de l'activitat que siguen de competència municipal, en particular els relatius a sorolls, vibracions, calor, olors i abocaments al sistema de sanejament o clavegueram municipal i, si escau, els relatius a incendis, seguretat o sanitaris.  
En el cas que ens ocupa, no consta en l'expedient cap informe de l'Ajuntament Morella, ja que després de sol·licitar-lo en data 20 de febrer de 2009, justificada la recepció en data 28 de febrer de 2009, la posterior reiteració de la sol·licitud en data 20 d'abril de 2009, justificada la recepció en data 22 d'abril de 2009, i sol·licitat una vegada més per telèfon, l'Ajuntament de Morella comunica que no emetrà cap informe a aquest efecte.   
2) Amb data 3 de novembre de 2008 es va rebre del Servei de Residus Urbans de l'Àrea de Residus de la Direcció General per al Canvi Climàtic de la Conselleria de Medi Ambient, Aigua, Urbanisme i Habitatge l'informe favorable condicionat següent:  
«Respecte a l'actuació sol·licitada, des del punt de vista de la gestió de residus, la principal afecció ambiental que es pot produir és la deposició o abocament incontrolat d'excedents de terra, formigó i paviments.  
A aquest efecte, s'ha de tenir en compte que l'excés de terra hade ser valoritzat, segons la definició arreplegada per a aquest terme en la Llei 10/98, de 21 d'abril, de residus, o aprofitat per al condicionament o rebliment de buits o en altres obres, en virtut del que estableix el Decret 200/2004, d'1 d'octubre, del Consell de la Generalitat valenciana, que regula la utilització de residus inerts adequats en obres de rebliment, condicionament o amb fins de construcció, i el Reial Decret 105/2008, d'1 de febrer, pel qual es regula la producció i la gestió de residus de construcció i demolició. Si això no és possible, aquest excés de terra ha de ser eliminat en un abocador controlat de residus inerts, en virtut de l'article 12.2 de la Llei de residus.  
Així mateix, cal citar que el marc normatiu regulador de la gestió de residus a la Comunitat Valenciana és la Llei 10/98, de 21 d'abril, de residus, i la Llei 10/2000, de 12 de desembre, de residus de la Comunitat Valenciana.»  
3) Amb data 26 de desembre de 2008 el Servei de Residus Industrials de l'Àrea de Residus de la Direcció General per al Canvi Climàtic de la Conselleria de Medi Ambient, Aigua, Urbanisme i Habitatge va emetre un informe de suficiència i adequació:  
«S'autoritza l'empresa Energías Renovables Mediterráneas, SA per a la producció dels residus següents, sempre que la seua capacitat de generació anual siga de l'ordre de magnitud que es detalla a continuació:  
  
L'empresa consta inscrita en el Registre de Petits Productors de Residus Perillosos amb el número d'inscripció 12/14723.  
Qualsevol modificació relacionada amb la producció de residus perillosos que implique un canvi en la caracterització, producció de nous residus o canvis significatius en les quantitats habituals generades que puga alterar el que estableixen aquestes condicions ha de ser comunicada.  
Els envasos de matèries primeres que els proveïdors posen en el mercat mitjançant un sistema de depòsit, devolució i retorn (SDDR) s'han d'entregar als proveïdors perquè aquests són els seus titulars. Per això l'empresa sotmesa a autorització ambiental integrada no ha de declarar-los com a residus d'envasos propis i, consegüentment, no han de reflectir-los en la taula de residus generats.  
Respecte a la producció d'envasos i residus d'envasos, cal tenir en compte que la normativa vigent en matèria d'envasos i residus d'envasos, i de manera especial el que estableixen la Llei 11/1997 i el Reial decret 782/1998, de 30 d'abril, pel qual s'aprova el reglament per al desplegament i l'execució de la llei esmentada, no queden derogats per la Llei 16/2002, per la qual cosa la concessió de l'autorització ambiental integrada no eximeix del compliment dels requisits que estableix la legislació vigent en matèria d'envasos i residus d'envasos.  
Abans de lliurar-los al gestor autoritzat, els residus perillosos han de ser emmagatzemats, envasats i etiquetats tenint en compte les especificacions que estableixen els articles 13, 14 i 15 del Reial decret 833/1988.  
En relació amb l'emmagatzematge de residus perillosos, els residus líquids s'han d'emmagatzemar de forma adequada, de manera que s'evite la mescla de residus de diferent naturalesa, i s'han d'ubicar sobre una solera impermeable, amb dispositius d'arreplega de possibles vessaments accidentals (cubetes de retenció, arquetes d'arreplega cegues, safates, etc.), i tancaments o proteccions enfront de les aigües pluvials.  
En relació amb el temps d'emmagatzematge temporal dels residus, cal fer la consideració següent:  
De conformitat amb l'article 2.j) del Reial decret 1481/2001, de 27 de desembre, pel qual es regula l'eliminació de residus mitjançant el depòsit en abocador, l'emmagatzematge de residus s'ha d'ajustar als terminis següents: "el depòsit temporal i abans de la valorització o l'eliminació de residus diferents dels perillosos durant un temps inferior a un any quan la destinació final siga l'eliminació, o de dos anys quan la destinació final siga la valorització, i també el depòsit temporal de residus perillosos durant menys de sis mesos".  
L'empresa ha de presentar el pla de prevenció i reducció de residus, d'acord amb l'article 45 de la Llei 10/2000, de 12 de desembre, de residus de la Comunitat Valenciana, que ha d'incloure com a mínim les previsions relatives als objectius de reducció i valorització de residus, indicant-hi la quantificació, les mesures previstes per a aconseguir-los i el sistema d'avaluació i control de consecució dels objectius.»  
L'activitat està subjecta als requisits que estableixen la Llei 10/1998, de 21 d'abril, de residus; la Llei 10/2000, de 12 de desembre, de residus de la Comunitat Valenciana, i el Reial decret 833/1988, de 20 de juliol, sobre el reglament per a l'execució de la Llei 20/1986, modificat pel Reial decret 952/1997.  
Per a l'emmagatzematge de residus líquids o que pel seu alt contingut líquid puguen generar abocaments, cal disposar de cubetes o recipients de recollida de possibles vessaments, que han de tenir com a mínim el volum de l'envàs més gran o el 10% del total (la més gran d'ambdues quantitats). Les cubetes han de ser individuals per a cada tipus de residus la mescla dels quals, en cas de vessament, implique un augment de la perillositat o en dificulte la gestió. S'ha presentat un certificat d'estanqueïtat de la cubeta de retenció de vessaments accidentals firmat pel tècnic competent.  
Per a la recollida de possibles fugues o vessaments accidentals de líquids, tant de residus com de matèries primeres, s'ha de disposar de material absorbent no inflamable en quantitat suficient per a aquesta finalitat. L'absorbent, una vegada contaminat, s'ha de gestionar com a residu perillós o no perillós, segons corresponga.  
Els residus perillosos i els no perillosos s'han d'entregar a gestors que disposen de la corresponent autorització administrativa per a gestionar-los.  
4) Amb data 23 de juny de 2009 la Unitat d'Impacte va emetre l'informe següent:  
«Les instal·lacions eòliques de la zona 1 disposen de la declaració d'impacte ambiental dictada per la directora general de Gestió del Medi Natural en data 21 de setembre de 2004. Entre els condicionants de la declaració cal destacar els següents:  
- No es permet, com a norma general, l'obertura de nous camins, i s'han d'utilitzar camins existents.  
- S'han de restaurar els camins que s'hagen condicionat per a l'execució de l'obra, i reduir-ne l'amplària.  
- S'ha de dur a terme la restauració ambiental de les obres, incloses mesures d'integració paisatgística de les subestacions a l'entorn.  
- S'han d'instal·lar elements salvaocells i de protecció de l'avifauna en tota la línia elèctrica d'evacuació. S'han d'instal·lar tires de "X" de neopré de 35 × 5 cm, subjectes amb una mordassa d'elastòmer amb cinta luminiscent.  
- L'àmbit del pla especial del parc eòlic ha d'excloure, en tot cas, la superfície inclosa al perímetre de protecció de jaciments arqueològics o determinada per l'òrgan competent després de la corresponent prospecció arqueològica.  
Mitjançant una resolució de 30 de novembre de 2004 del conseller de Territori i Habitatge, s'aprova definitivament el Pla especial eòlic de la zona 1, en el qual es declara la compatibilitat d'ús eòlic en l'àmbit territorial del pla especial.  
En data 11 de setembre de 2007 l'empresa Energías Renovables Mediterráneas, SA (Renomar), va presentar a la Direcció Territorial de Castelló de la Conselleria de Medi Ambient, Aigua, Urbanisme i Habitatge dues còpies del Projecte de revegetació i manteniment del parc eòlic Torre Miró I.   
En la visita realitzada en data 24 de març de 2009 a les instal·lacions del parc eòlic Torre Miró I per a comprovar l'adequació als condicionants de la DIA, s'observa l'existència d'alguns errors materials en els plànols presentats en referència a la ubicació d'alguns aerogeneradors i camins realment executats.  
En data 5 de juny de 2009 el promotor va presentar un nou plànol corregit de les instal·lacions del parc eòlic Torre Miró I, visat en data 3 de juny de 2009, en el qual es detalla la ubicació real dels aerogeneradors, en l'àmbit del pla especial. En el plànol, amb data de visat 18 de juny de 2009, es detalla la ubicació dels aerogeneradors juntament amb els camins executats i rases de cablatge fins a la subestació elèctrica.  
Per tot el que s'ha exposat anteriorment i vista la documentació citada, es considera favorable el projecte presentat, tot i que, per a una correcta integració ambiental de la instal·lació i en compliment del pla especial i dels condicionants de la declaració d'impacte ambiental (DIA), s'han d'executar les mesures correctores següents:  
- S'ha de modificar el pla especial per a integrar en el seu àmbit territorial alguns trams de camins i rases de cablatge que s'han executat fora de la superfície de terreny sobre la qual s'ha declarat la compatibilitat d'ús eòlic.  
- S'ha de condicionar de manera efectiva el ferm de les pistes d'accés executades, de manera que s'evite la formació de processos erosius de solc. S'han de reparar així mateix els nombrosos clots que hi ha.  
- S'ha de restaurar del talús de terraplé del camí entre els aerogeneradors A7.3 i A8.1. Com que es tracta d'un talús rocós, es recomana apilar terra vegetal a la base del talús i instal·lar-hi manta orgànica, si escau.  
Els aplecs de terra excavada dels aerogeneradors A7.2 i A8.4 s'han de restaurar convenientment amb aportació de terra i hidrosembra.  
- Els talussos d'accés a la bassa d'aigua construïda al tram que hi ha entre els aerogeneradors A7.5 - A8.1 presenten un pendent massa elevat, per la qual cosa es recomana disminuir-lo per a millorar l'accessibilitat a l'ús ramader.  
- Els trams de camí entre els aerogeneradors A5.1 - A5.3 i A5.1 - A4.1, executats en trinxera sobre terreny rocós s'han de restaurar mitjançant aplecs de terra vegetal a la base del talús i instal·lació de manta orgànica, si escau.  
- S'ha de fer una restauració efectiva del talús de terraplé del camí d'accés a l'aerogenerador A5.2.  
L'execució d'aquestes mesures correctores es considera necessària en compliment de la declaració d'impacte ambiental (DIA), sense perjudici de l'execució del Projecte de revegetació i manteniment del parc eòlic Torre Miró presentat per l'empresa promotora de l'activitat.»  
A la vista de l'informe esmentat, i fent ús de les atribucions que l'article 19 del Decret 127/2006, de 15 de setembre, del Consell, pel qual es desplega la Llei 2/2006, de 5 de maig, de la Generalitat, de prevenció de la contaminació i qualitat ambiental, concedeix al cap del Servei Territorial de Medi Ambient com a coordinador de les ponències tècniques de la Comissió Territorial d'Anàlisi Ambiental Integrada, mitjançant una comunicació interna, de data 25 de juny de 2009, notificada el mateix dia, es va sol·licitar un informe del Servei Territorial d'Urbanisme de Castelló de la Conselleria de Medi Ambient, Aigua, Urbanisme i Habitatge, a fi que es manifestara sobre si, com indica la primera mesura correctora de l'informe de la Unitat d'Impacte, s'hauria de modificar el pla especial per a integrar en el seu àmbit territorial alguns trams de camins i rases de cablatge que s'han executat fora de la superfície de terreny sobre la qual s'ha declarat la compatibilitat d'ús eòlic.   
Mitjançant una comunicació interna de data 26 de juny de 2009, notificada el mateix dia, el Servei Territorial d'Urbanisme va aportar un informe, el qual, atesa la seua importància, es reprodueix literalment:  
«Assumpte: informe sobre la possible necessitat de modificar el Pla eòlic de la zona 1, suscitada en la tramitació d'unes autoritzacions ambientals integrades»  
En relació amb l'assumpte de referència, s'emet l'informe següent:  
I. Antecedents  
1. Amb data 25 de juny de 2009 el Servei Territorial de Medi Ambient va remetre al Servei Territorial d'Urbanisme la comunicació interna següent:  
"Durant la tramitació de l'expedient de referència (AAI 11/08/CS) promogut per la mercantil Renomar, SA, relativa a l'autorització ambiental integrada per a exercir l'activitat de producció d'energia elèctrica d'origen eòlic al denominat parc eòlic Torre Miró I, ubicat al terme municipal de Morella, el tècnic competent en matèria d'impacte ambiental ha emés un informe en el qual s'indica textualment el següent: "S'hauria de modificar el pla especial per a integrar en el seu àmbit territorial alguns trams de camins i rases de cablatge que s'han executat fora de la superfície de terreny sobre la qual s'ha declarat la compatibilitat d'ús eòlic".  
En conseqüència, atés que els trams a què es fa referència l'esmentat informe, aquest Servei considera que podrien no afectar, estrictament, l'àmbit del pla especial, sinó que en són una conseqüència, i com que aquest organisme és el competent en matèria urbanística, se sol·licita un informe sobre si és o no necessària la modificació l'àmbit del pla especial, i hi adjunta a aquest efecte plànols aportats per la sol·licitud d'autorització ambiental integrada".  
II. Consideracions  
1. Els dos parcs eòlics a què es refereix la consulta del Servei Territorial de Medi Ambient estan dins de l'àmbit del Pla especial eòlic de la zona 1, el qual va ser aprovat definitivament per Resolució del conseller de Territori i Habitatge de 30 de novembre de 2004 (Butlletí Oficial de la Província d'11 de gener de 2005). El Pla especial eòlic de la zona 1 es va aprovar de conformitat amb el que preveu el Pla eòlic de la Comunitat Valenciana, aprovat per Acord del Govern valencià de 26 de juliol de 2001 (Diari Oficial de la Generalitat Valenciana de 31 de juliol de 2001), que té la naturalesa de pla d'acció territorial.  
2. L'article 1 de les normes del Pla especial eòlic de la zona 1, en definir l'àmbit territorial del Pla, concreta també quin és el seu contingut normatiu. Així, pel que fa a les determinacions amb eficàcia normativa del pla especial, és possible distingir clarament entre tres aspectes:  
a. En primer lloc, el pla delimita unes franges de terrenys de 150 metres d'ample a les quals s'atribueix l'ús eòlic, per a permetre així la instal·lació dels aerogeneradors. Aquest és el contingut principal dels plans especials eòlics, perquè el Pla eòlic de la Comunitat Valenciana el que fa és precisament reservar als plans especials la funció atribuir l'ús eòlic a determinades franges de sòl. En els plànols d'ordenació aquestes franges apareixen dibuixades amb una trama que es denomina "zona sobre la qual es declara la compatibilitat de l'ús eòlic".  
b. Juntament amb aquest primer contingut, el pla especial preveu també la ubicació concreta de determinats camins, rases o subestacions elèctriques situats fora de les franges anteriors i que resulten necessaris per al funcionament dels parcs eòlics. En relació amb aquests camins, rases o subestacions, l'article 1 de les Normes del pla especial eòlic de la zona 1 diu literalment el següent:  
"Als trams en què s'han d'obrir camins de nova construcció que no han de tenir aerogeneradors al seu costat, l'àmbit del pla especial és una franja de terreny de vint (20) metres d'ample total, centrada en l'eix del camí, de manera que queden deu metres a cada costat d'aquest eix. Els camins existents sobre els quals no hagen de fer-se ampliacions o modificacions de traçat no formaran part de l'àmbit del pla especial.  
- Als trams en què hagen d'obrir-se rases per a instal·lacions que no estan incloses en les franges d'aerogeneradors o de camins de nova construcció, l'àmbit del pla especial és una franja de terreny de vint (20) metres d'ample total, centrada en l'eix de la rasa, de manera que queden deu metres a cada costat d'aquest eix.  
- En el cas de subestacions i edificis de control, es defineix com a àmbit del pla especial un quadrat de 100 × 100 metres, a l'interior del qual es construirà la subestació o edifici de què es tracte."  
En relació amb aquests camins, rases i subestacions, la seua inclusió en les determinacions del pla especial implica que l'execució està ja directament emparada per aquest instrument de planejament.   
c. En tercer lloc, el pla especial regula una servitud de 1.000 metres al voltant de les zones amb ús eòlic, en la qual hi ha certes limitacions a la implantació d'usos industrials i residencials.  
Cal subratllar que en la resta de qüestions el pla especial eòlic no modifica el règim urbanístic del sòl no urbanitzable en el qual se situaran els parcs eòlics.  
3. A fi de resoldre la consulta plantejada pel Servei Territorial de Medi Ambient, el supòsit que ens interessa és el del règim aplicable a les alteracions que, en el moment d'executar el parc eòlic, pretenguen dur-se a terme en relació amb els camins o rases que el pla especial havia previst fora de les franges en què s'atribueix l'ús eòlic.  
Com ja s'ha dit, el pla especial no inclou tots els camins que poden ser necessaris per a accedir als parcs eòlics, sinó tan sols els de nova construcció.   
De la documentació presentada sembla deduir-se que, en el moment d'executar algun d'aquests camins o rases, s'han previst xicotets ajustos que alterarien en alguns punts el traçat inicialment previst en els plànols a escala 1:10.000 del pla especial.  
El que es pregunta és si aquests xicotets ajustos farien necessari que es tramitara una modificació puntual del Pla especial eòlic de la zona 1.  
4. Delimitat el contingut de la consulta, ja és possible donar una resposta.  
Per a determinar si una modificació d'aquest tipus exigeix o no tramitar una modificació del Pla especial eòlic hem de tenir en compte el que disposa el Pla Eòlic de la Comunitat Valenciana. L'article 19.3 del Pla Eòlic de la Comunitat Valenciana estableix el següent:  
"A iniciativa dels adjudicataris de l'execució dels plans energètics, plans especials per a l'ordenació de les zones eòliques i estudis d'impacte ambiental, se'n pot promoure la modificació mitjançant un estudi de detall o projecte d'execució. Per aquest procediment es poden modificar aquelles determinacions dels plans energètics, plans especials per a l'ordenació de zones eòliques i estudis d'impacte ambiental que no afecten el que disposa el Pla eòlic de la Comunitat Valenciana i el seu corresponent estudi d'impacte ambiental, quan, com a conseqüència de les especificacions més grans que cal fer amb motiu de l'elaboració dels projectes d'execució, fins i tot el replantejament o execució material de les instal·lacions, es faça necessari introduir xicotetes modificacions en la delimitació de les zones o en les actuacions que s'hi preveuen."  
En el cas objecte de la consulta, estem davant d'una xicoteta modificació en el traçat concret d'una de les actuacions previstes en el pla especial la necessitat de la qual se suscita en el moment que s'haja d'efectuar l'execució material, la qual no afecta les franges a què s'atribueix l'ús eòlic. Per a aquest tipus d'alteracions és clar que l'article 19.3 del Pla eòlic de la Comunitat Valenciana no exigeix que es tramite una modificació puntual del Pla especial eòlic. El precepte permet expressament que aquestes determinacions poden efectuar-se "mitjançant un estudi de detall o projecte d'execució".  
5. Com ja s'ha dit, el Pla especial eòlic, fora de les franges en què atribueix l'ús eòlic (franges que en els plànols d'ordenació figuren amb la trama titulada Zona sobre la qual es declara la compatibilitat de l'ús eòlic), només modifica el règim urbanístic del sòl no urbanitzable en establir la servitud de 1.000 (a la qual ens hem referit abans) i en preveure expressament determinades instal·lacions (els camins i les rases de què també hem parlat). En la resta de qüestions, en aquest sòl continua sent aplicable el règim propi del sòl no urbanitzable, que és el que resulta, en particular, del que disposa la Llei 10/2004, de 9 de desembre, de sòl no urbanitzable (d'ara endavant LSNU).  
L'article 29 de la LSNU preveu expressament que en el sòl no urbanitzable puguen dur-se a terme l'"execució d'obres públiques o instal·lacions de servei públic essencial o activitats d'interés general" que necessiten ubicar-se en aquest sòl, tant les dutes a terme directament per l'administració, com les que pot executar un concessionari o agent de l'administració.  
Per això, en aquests terrenys del sòl no urbanitzable (situats fora de les franges en què s'atribueix l'ús eòlic), i a través de les autoritzacions que resulten necessàries, seria possible efectuar l'obertura de camins i rases, fins i tot encara que no estigueren previstes expressament en el Pla especial eòlic.  
III. Conclusió  
En virtut de tot això, cal formular les conclusions següents:  
1. Segons el que resulta de l'article 19.3 del Pla eòlic de la Comunitat Valenciana, les xicotetes alteracions en el traçat inicial dels camins o rases a què es refereix la consulta no exigeixen que es tramite una modificació puntual del pla eòlic, perquè aquestes poden efectuar-se "mitjançant un estudi de detall o projecte d'execució".  
2. En el sòl no urbanitzable situat fora de la zona a què el Pla especial eòlic atribueix la compatibilitat de l'ús eòlic, podrien dur-se a terme, a través de les autoritzacions urbanístiques o ambientals ordinàries, actuacions d'obertura de camins i rases, encara que no estigueren previstes expressament en aquest pla especial.»  
Per la seua banda, la mercantil interessada en el procediment, durant el tràmit d'audiència, ha presentat, amb data 26 de juny de 2009, un escrit d'al·legacions en el qual indica textualment:   
«1. Que, al nostre parer, el Pla especial de la zona 1 del Pla eòlic de la Comunitat Valenciana no ha de ser modificat, ja que les obres s'han executat d'acord amb aquest, si bé és cert que, per qüestions de pendent i orografia del terreny, alguns trams puntuals de camins i rases sí que s'han modificat respecte al pla especial per a provocar un impacte més reduït en l'accés de les instal·lacions.  
2. Que, amb data 11 de maig de 2007, es van presentar, davant la Conselleria de Medi Ambient, Aigua, Urbanisme i Habitatge, els projectes de revegetació corresponents a la zona 1 del Pla eòlic de la Comunitat Valenciana, que inclou els parcs eòlics de Torre Miró I i II. Aquests projectes de revegetació van ser aprovats per la Conselleria de Medi Ambient, que va designar una sèrie d'instructors que van ser els que van supervisar la correcta execució de les obres.»  
5) El tècnic de control integrat de la contaminació de la Comissió Territorial d'Anàlisi Ambiental Integrada de Castelló el dia 15 de maig de 2009 va emetre un informe en què qualificava l'activitat:  
«Qualificació  
Atenent les característiques intrínseques:  
Molesta índex baix 2  
Insalubre índex baix 1  
Nociva índex baix 1  
Perillosa índex baix 2  
Cadascuna de les unitats aerogeneradores ha d'estar proveïda efectivament de la instal·lació fixa corresponent per a l'extinció automàtica d'incendis.  
Ha de disposar de senyalització que advertisca del risc de despreniment de gel dels aerogeneradors a les zones que hi estan sotmeses.  
A aquest efecte, es recomana el tractament superficial antiadherent a les zones susceptibles d'acumular-se i la utilització de sensors de vibració amb la sensibilitat i la implementació necessàries per a detenir el funcionament dels aerogeneradors en els quals se supere el límit de seguretat a causa de la descompensació generada per l'acumulació.»  
3. La instal·lació disposa des del 22 de desembre de 2006 de llicència d'obres i d'activitat, i també de funcionament d'activitat, de data 9 de maig de 2008, de l'Ajuntament de Morella, d'acord amb la llei de la Generalitat valenciana 3/1989, de 2 de maig, d'activitats qualificades. De conformitat amb el punt segon de la disposició transitòria primera de la LPCQA, les instal·lacions existents en les quals s'exercisca alguna de les activitats compreses en l'annex II han de tenir l'autorització ambiental integrada en el termini de tres anys des de l'entrada en vigor d'aquesta llei.  
Així mateix, la instal·lació de referència està inclosa en l'epígraf 3.3 de l'annex II de la LPCQA, instal·lacions per a la utilització de la força del vent per a la producció d'energia (parcs eòlics), que tinguen 50 o més aerogeneradors o que estiguen a menys de dos quilòmetres d'un altre parc eòlic, ja que es tracta d'un parc que està a menys de dos quilòmetres d'un altre.  
4. L'expedient s'ha tramitat d'acord amb el que preveuen els articles 25 i següents de la LPCQA, desplegada pel Decret 127/2006, de 15 de setembre, del Consell de la Generalitat valenciana.  
5. L'òrgan competent per a elaborar la proposta de resolució dels expedients objecte d'autorització ambiental integrada de l'annex II és la Comissió Territorial d'Anàlisi Ambiental Integrada, d'acord amb el que estableix l'article 15 de la Llei 2/2006.  
6. L'òrgan competent per a atorgar l'autorització ambiental integrada, quan es tracte d'instal·lacions en què s'exercisquen activitats de l'annex II, és la Direcció Territorial de la Conselleria de Medi Ambient, Aigua, Urbanisme i Habitatge, d'acord amb l'article 24 de la LPCQA i el Decret 7/2007, de 28 de juny, del president de la Generalitat, pel qual s'assignen competències a la Presidència de la Generalitat i a les conselleries amb competències executives.  
7. Si entrem en el fons de l'assumpte, d'acord amb el que estableixen l'article 39 de la LPCQA i l'article 38 del Decret 127/2006, de 15 de setembre, del Consell de la Generalitat valenciana, que la desplega, els requisits que ha de complir la mercantil Renomar per a la concessió de l'autorització ambiental integrada són els següents:  
1.a) Els valors límit d'emissió.  
No es diu res sobre aquest aspecte, ja que no afecta l'activitat objecte d'aquesta proposta de resolució de concessió d'autorització ambiental integrada.  
1.b) Les condicions que garantisquen, si escau, la protecció del sòl i de les aigües subterrànies.  
En aquest punt, s'ha de complir el que indica l'informe emés pel Servei de Residus Urbans de l'Àrea de Residus de la Direcció General per al Canvi Climàtic de la Conselleria de Medi Ambient, Aigua, Urbanisme i Habitatge.  
1.c) Les prescripcions, procediments i mètodes relatius a la producció i gestió de residus, quan corresponga.  
Cal complir el que indica l'informe del Servei de Residus Industrials de l'Àrea de Residus de la Direcció General per al Canvi Climàtic de la Conselleria de Medi Ambient, Aigua, Urbanisme i Habitatge, i els condicionants ja descrits.  
1.d) Els sistemes de tractament i control d'emissions, amb especificació del règim d'explotació i de la metodologia de mesurament, la freqüència, el procediment d'avaluació dels mesuraments i l'obligació de comunicar, amb la periodicitat que es determine, a l'òrgan que haja concedit l'autorització, les dades necessàries per a comprovar el compliment del contingut d'aquesta autorització.  
No es diu res sobre aquest aspecte, ja que no afecta l'activitat objecte d'aquesta proposta de resolució de concessió d'autorització ambiental integrada.  
1.e) L'establiment, si escau, de condicions i prescripcions per a minimitzar la contaminació transfronterera.  
No es diu res sobre aquest aspecte, ja que no afecta l'activitat objecte d'aquesta proposta de resolució de concessió d'autorització ambiental integrada.  
1.f) Les mesures relatives a les condicions d'explotació en situacions diferents de les normals que poden afectar el medi ambient, com ara fugues, fallades de funcionament, parades temporals o el tancament definitiu.  
No es diu res sobre aquest aspecte, ja que no afecta l'activitat objecte d'aquesta proposta de resolució de concessió d'autorització ambiental integrada.  
1.g) Les condicions resultants dels informes vinculants emesos en el procediment.  
En aquest apartat, respecte a l'informe de la Unitat d'Impacte de la Direcció Territorial de Castelló de la Conselleria de Medi Ambient, Aigua, Urbanisme i Habitatge, cal indicar que, tal com ha quedat degudament justificat en el punt III Informes, apartat 4), no és preceptiva la modificació del pla especial, i és suficient l'estudi de detall o projecte d'execució de les rases o camins que no estan expressament arreplegats en el pla especial, els quals seran objecte de l'autorització urbanística o ambiental ordinària.  
Aquesta conclusió és evident, quan, a més de l'informe emés pel Servei Territorial d'Urbanisme de Castelló, l'Ajuntament de Morella va emetre, com ja s'ha dit, en data 22 de gener de 2009, un informe favorable de compatibilitat urbanística del parc eòlic Torre Miró I, amb el planejament municipal, incloent-hi el Pla especial i el Pla general d'ordenació urbana, i a més quan des de l'any 2006 té la llicència d'activitat i d'obres atorgada pel mateix Ajuntament.  
Finalment, respecte a la resta de condicionants, és el degut compliment dels projectes de restauració i revegetació, en tràmit, els que han de complir les determinacions que estableix la declaració d'impacte ambiental de data 21 de setembre de 2004.   
1.h) La qualificació de l'activitat i també, si escau, les mesures correctores que cal imposar per a garantir l'eficàcia i el grau de seguretat dels sistemes correctors proposats, i els aspectes ambientals que establisca en el seu informe l'ajuntament on s'ubique la instal·lació en l'àmbit de les seues competències.  
El tècnic de control integrat de la contaminació de la Comissió Territorial d'Anàlisi Ambiental Integrada ha emés un informe en què qualifica l'activitat, el qual ja s'ha ressenyat més amunt.  
1.i) El termini perquè l'interessat presente els certificats a què es refereix l'article 68.2 del decret.  
En relació amb el certificat d'adequació del projecte i la seua ampliació, el titular ha de donar compte de l'adaptació i les ampliacions de l'activitat i de les instal·lacions al Servei Territorial de Medi Ambient a l'efecte del reconeixement corresponent, i ha de presentar prèviament un certificat, emés per un tècnic competent i visat, en el qual s'acredite que les instal·lacions i l'activitat s'ajusten al projecte presentat i autoritzat, amb els condicionants o les seues reformes posteriors també autoritzades, i que s'han efectuat tots els controls, els mesuraments, les anàlisis i les comprovacions, amb resultat satisfactori, que es determinen en el projecte, les seues reformes o en les normatives que li siguen aplicables, com també aquells altres certificats previstos en les disposicions que s'hi hagen integrat.  
D'acord amb el que estableix l'article 68.2.c) del Decret 127/2006, de 15 de setembre, del Consell, pel qual es desplega la Llei 2/2006, de 5 de maig, de la Generalitat, de prevenció de la contaminació i qualitat ambiental, l'autorització d'inici d'activitat queda condicionada a l'obtenció de l'informe i el certificat emés per una entitat col·laboradora en matèria de qualitat ambiental (ECMQA) degudament registrada en la lletra g) del registre d'aquestes entitats, tal com estableix el Decret 29/2007, de 9 de març, del Consell, pel qual es modifica el Decret 229/2004, de 15 d'octubre, del Consell, pel qual s'estableixen les entitats col·laboradores en matèria de qualitat ambiental.  
1.j) Qualsevol altra mesura que establisca la normativa sectorial aplicable.  
L'empresa consta inscrita en el Registre de Petits Productors de Residus Perillosos de la Comunitat Valenciana.  
S'han d'aplicar totes les mesures necessàries perquè quede garantida la protecció del medi ambient i la salut de les persones davant qualsevol situació fora de la normalitat pel que fa al funcionament de les instal·lacions.  
En el cas que es produïsca algun vessament de matèries primeres o productes durant les operacions amb lubricants i residus tòxics i perillosos durant les operacions de manteniment, aquest s'ha d'arreplegar i gestionar externament mitjançant un gestor autoritzat.  
Així mateix, quan es determine el cessament d'alguna de les unitats, caldrà desmantellar les instal·lacions, d'acord amb la normativa vigent, de manera que el terreny quede en les mateixes condicions que abans d'iniciar l'activitat esmentada i no es produïsca cap dany sobre el sòl i el seu entorn.  
L'activitat i les seues instal·lacions s'han d'ajustar a les condicions indicades en el projecte tècnic en els aspectes que no fixa aquesta resolució.  
S'han de complir totes les disposicions aplicables per a garantir la seguretat, la salut de les persones i el medi ambient.  
En el control inicial s'ha de comprovar que s'han aplicat les mesures que preveu el projecte i els condicionaments establits.  
L'autorització ambiental integrada s'ha de renovar, en els aspectes ambientals, en el termini màxim de vuit anys, llevat que abans d'aquest termini es produïsquen modificacions substancials que obliguen a tramitar una nova autorització.  
La renovació s'ha de sol·licitar amb una antelació mínima de deu mesos abans del venciment del termini de vigència de l'autorització ambiental integrada.  
L'Administració deixarà sense efecte aquesta resolució en el moment que observe qualsevol incompliment de les condicions que s'hi imposen, amb audiència prèvia de l'interessat.  
El titular de les instal·lacions objecte d'aquesta resolució, a més de les obligacions que amb caràcter general estableix la Llei 2/2006, ha de:  
1. Complir les obligacions de control i subministrament d'informació que preveu la legislació sectorial aplicable i l'autorització ambiental integrada.  
2. Comunicar a la Direcció Territorial de Medi Ambient, Aigua, Urbanisme i Habitatge qualsevol modificació, substancial o no, que es propose fer a la instal·lació, la transmissió de la titularitat o qualsevol incident o accident que puga afectar el medi ambient.  
3. Prestar l'assistència i la col·laboració necessàries a aquells que s'encarreguen de les actuacions de vigilància, inspecció i control.  
En tot el que no especifica aquesta resolució, cal ajustar-se a totes i cadascuna de les condicions que estipula la normativa vigent en matèria de residus, abocaments, contaminació atmosfèrica, acústica i impacte ambiental, com també qualsevol altra que puga dictar l'administració en l'exercici de l'activitat en matèria de protecció ambiental.  
8. Vista la proposta de la Comissió Territorial d'Anàlisi Ambiental Integrada, reunida en la sessió ordinària de data 1 de juliol de 2009, s'adopta aquesta resolució:  
Concedir a Energías Renovables Mediterráneas, SA, l'autorització ambiental integrada per a la instal·lació d'un parc eòlic, referent al projecte Autorització ambiental integrada Torre Miró I (zona eòlica número 1), d'agost de 2008, subscrit per José Luis Fabra Salom, la qual queda inscrita en el Registre General d'Instal·lacions AAI de la Comunitat Valenciana amb el número 410-09/AAI/CV, condicionada al compliment dels requisits descrits anteriorment en les consideracions d'aquesta resolució.  
Contra aquesta resolució, que no posa fi a la via administrativa, es pot interposar un recurs d'alçada davant el director general per al Canvi Climàtic de la Conselleria de Medi Ambient, Aigua, Urbanisme i Habitatge en el termini d'un mes des de l'endemà de la recepció d'aquesta notificació, d'acord amb el que disposen els articles 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.  
Castelló de la Plana, 2 de juliol de 2009.- El director territorial: Jorge Traver de Juan.